钦定古今图书集成/历象汇编/岁功典/第105卷 > 《丹铅总录》 > 晦日宴高氏林亭〈并序〉 陈子昂
## 钦定古今图书集成/历象汇编/岁功典/第105卷 > 《丹铅总录》 > 晦日宴高氏林亭〈并序〉 陈子昂

“夫天下良辰美景，园林池观，古来游宴，欢娱众矣。然而地或幽偏，未睹皇居之盛；时终交丧，多阻升平之道。岂如光华启旦，朝野资欢，有渤海之宗英，是平阳之贵戚。发挥形胜，出凤台而啸侣；幽赞芳辰，指鸡川而留宴。列珍羞于绮席，珠翠琅玕，奏丝管于芳园，秦筝赵瑟。冠缨济济，多延戚里之宾；鸾凤锵锵，自有文”雄之客，总都畿而写望。通汉苑之楼台，控伊洛而斜〈阙。〉临神仙之浦。溆则有都人士女，侠客游童，出金巿而连镳，入铜街而结驷。香车绣毂，罗绮生风；宝盖雕鞍，珠玑耀日。于时律穷太簇，气淑中京。山河春而霁景华，城阙丽而年光满。淹留自乐，翫花鸟以忘归；欢赏不疲，对林泉而独得。伟矣！信皇州之盛观也。岂可使晋京才子，孤标洛下之游；魏室群公，独擅邺中之会。盍各言志，以记芳游。《同探一字，以华》为韵

寻春游上路，追宴入山家。主第簪缨满，皇州景望华。
玉池初吐溜，珠树始开花。欢娱方未极，林阁散馀霞。